د ۲۰۲۲ کال د مۍ پر ۱۵-۲۶ نېټه له افغانستان څخه د هغه تر لېدنې وروسته،

د بشري حقونو د وضعیت په اړه د ملګرو ملتونو د ځانګړي راپور ورکوونکي ریچارډ بینیت اعلامیه

جنیوا (۲۶ مۍ ۲۰۲۲) - له هیواد څخه د هغه د یولس-ورځنۍ لیدنې پر مهال، په افغانستان کې د بشري حقونو د وضعیت په اړه ځانګړي راپور ورکوونکي ریچارډ بینیت د برحاله چارواکو، ښځینه فعالینو، د بشري حقونو مدافعینو، څارنوالانو، قاضیانو، ژورنالستانو، متشبثینو، علمی شخصیتونو، ښوونکو، هنرمندانو، او د لږکیو ډلو لکه معلولیت لرونکي کسان، د LGBTIQ ټولنې غړي، مذهبي او قومي مشران، د بشري حقونو د سرغړونو قربانیان او نړیوالې ټولنې له استازو سره ولیدل.

 پر کابل سربېره، دغه کارپوه له بلخ او کندهار ولایتونو څخه لیدنه وکړه او د هلمند، زابل او پنجشیر ولایتونو له افرادو سره یې ناستې ترسره کړې. د دې په پار چې په ساحه کې لومړی لاس د بشري حقونو وضعیت و ارزوي، نوموړي کارپوه له هغو ښوونځیو او عبادت ځایونو کوم چې د تروریستي بریدونو له خوا په نښه شوي وو او دغه راز له زندان، روغتون، او د ماشومانو او لس کلنو نجونو له خوندي چاپیریالونو څخه لیدنه ترسره کړه. دغه اعلامیه د ماموریت پر بنسټ مبتني لومړني مشاهدات رانغاړي کوم چې به په راتلونکي کې د نورو څیړنو او ارزونو له لارې توضیح او تشریح شي. د ځانګړي راپور ورکوونکي لومړی راپور به د بشري حقونو د شورا ۵۱ ناستې ته وړاندې شي کومه چې د ۲۰۲۲ کال په سپتمبر کې پیلیږي.

ځانګړي راپور ورکوونکي له برحاله چارواکو څخه د هغه د منلو او دغه راز بشپړ هیواد ته د هغوي د بلنې د منلو په پار څو ښوونځیو، روغتونونو او زندانونو ته لاس رسي برابر کړي، مننه وکړه، یوه داسې خورا مهمه ژمنتیا څو ډاډمن کړي چې رڼه او شفافه څارنه ترسره کېدای شي. د هغوي د بشري حقونو د ودې او د ساتنې په موخه، نوموړی له چارواکو سره د یوه رغنده او ریښتیني ډیالوګ او د افغانستان له خلکو او مدني ټولنې سره د تعامل په تمه دی. هغه د بر حاله چارواکو هغه ډاډګرنې تاییدوي چې هغوي به د بشري حقونو د هغو نړیوالو معاهداتو درناوي وکړي کومې چې افغانستان تصویب کړي، خو تر هغه حده چې له شریعت سره په تطابق کې وي.

نوموړي کارپوه یادونه وکړه، چې د ۲۰۲۱ کال له اګست راهیسې د هیواد په زیاتره سیمو کې وسله والې شخړې پای ته رسیدلې چې په پایله کې یې د جګړې اړوند مرګ ژوبله کې کموالی رامنځ ته شوی. که څه هم د ښځو د خوځښت آزادي په تدریجي ډول محدوده شوې، دغه چاره همدارنګه په هیواد کې د افغان او بشري مرستو د ادارو لپاره د زیات لاس رسي او لا زیاتې وړاندوینې په تېره بیا په کلیوالي سیمو کې، لامل شوې.

ځانګړی راپور ورکوونکی مني چې د ۲۰۲۱ کال په اګست کې د طالبانو تر کنترول پخوا په افغانستان کې د بشري حقونو جدي اندېښنې موجودې وې، لکه څرنګه چې د ملګرو ملتونو او نورو ادارو په ګڼو راپورونو کې راپور شوي. له دې سره سره، هغه ملاحظه کوي چې اوس مهال افغانستان د بشري حقونو له زیات شمیر جدي ننګونو سره مخ دی کومې چې یې وګړي سخت اغیزمنوي. بر حاله چارواکي د ارتکاب شویو سرغړونو د پراخوالی او شدت په درک کولو – چې زیاتره هغه یې د هغوي په نامه دي – او د هغوي په دې مسوولیت کې چې دغو سرغړونو ته رسیدګي وکړي او ټول خلک وساتي، پاتې راغلي. نوموړي اندېښنه څرګنده کړه چې د بر حاله چارواکو زیاتره پالیسي ګانې او د مطلق کنترول په پار شته انګیزې د بشري حقونو پر لویې برخې تراکمي اغیز ښیندي او یوه داسې ټولنه رامنځ ته کوي چې وېره پرې واکمنه وي. له عامه ژوند څخه د ښځو زیاتېدونکې لېرې کول په ځانګړي ډول اندېښمنونکی دی.

د پخواني حکومت چارواکو او د امنیتي ځواکونو د غړو لپاره عمومي بخښنه د پخلاینې په لور لومړی ګام ګڼل کیدای شي. په دې وروستیو کې هیواد ته د افغان شخصیتونو د راستنولو او اړیکو جوړ شوي کمیسیون ښایي د ډیالوګ لپاره یو فرصت رامنځ ته کړي او په بالقوه ډول حکومتولي غښتلې کړي. خو له دې سره سره دغه کارپوه د تیر حکومت د چارواکو او د امنیتي ځواکونو د غړو له محاکمې پرته او غچ اخیستنې د روانو وژنو او کور په کور د تلاشیو راپورونو په اړه اندېښمن دی. "*زه وېره لرم چې دغه وژنې به یوازې د دوښمنۍ او کرکې چاپیریال پیاوړی کړي او د پخلاینې هره هڅه به له ننګونو سره مخ کړي. زه پر برحاله چارواکو غږ کوم چې عمومي بخښنه تنفیذ کړي او له نړیوالو معیارونو سره سم هغه کسان د قانون منګولو ته وسپاري څوک چې د تیر حکومت د چارواکو او امنیتي ځواکونو د غړو په وژنه، ورکېدنه او ناوړه چلند کې ښکیل دي*".

ځانګړي راپور ورکوونکي د بشري او اقتصادي ناورین چې په هیواد کې د ۴۰ میلیوني نفوس زیاتره هغه اغیزمنوي، په اړه اندېښنه څرګنده کړه. د بشري وضعیت له ارزونو سره سم، له ۲۳ میلیونو څخه زیات وګړي د خوړو مرستو ته اړ دي او د ټول نفوس نږدې ۹۵ سلنه د خوړو کافي اندازو ته لاسرسي نلري. د متوسطې طبقې په ګډون ګڼ شمېر افغانانو دغه کارپوه ته ویلي چې د اوس لپاره د دوی لومړیتوب د کافي خوړو درلودل دي. له ۴ میلیونو څخه د زیاتو داخلي بېځایه شویو وګړو زیانمنتوب د ځانګړې اندېښنې وړ دی. په قومي او مذهبي لږکیو پورې تړلي او معلولیت لرونکي کسان (د هیواد د ټول نفوس نږدې ۱۴ سلنه) په ځانګړي ډول له خطر سره مخ دي او هغوي ته باید د پرېکړې کولو په بهیرونو کې د ګډون برخه ورکړل شي. دغه راز د نورو محرومو ډلو لکه پر نشه یي توکو روږدي او د واحدې ښځینه سرپرستې کورنۍ (د کونډو په ګډون) حقونه روانې ځانګړې پاملرنې ته اړتیا لري.

ځانګړی راپور ورکوونکی په ځانګړې توګه د هغو میندو پلرونو پر کیسو په پوهیدو خوا بدی شو چې د ژوندي پاتې کیدو په هڅه کې د ماشومانو پر ودولو او د جرمي سازمانو له خوا په استثمار کېدلو سره د خپلو ماشومانو د بدن د غړو پر پلور لاس پورې کوي. دا مهمه ده چې ملي بودجه پر جنسیتي حساسیتونو ولاړه او متوازنه وي، څو ډاډ ترلاسه شي چې امنیت ته ځانګړې شوې بودجه د روغتیا، زده کړو او ټولنیزو خدمتونو په پرتله د تخصیص شوې هغې په پرتله نامتناسبه نه وي. دغه کارپوه د دې سپارښتنه کوي چې دواړه بر حاله چارواکي او نړیواله ټولنه دې له موجوده منابعو په اعظمې ګټنې سره اقتصادي او ټولنیزو حقونو ته د رسیدګۍ په پار ګامونه پورته کړي.

نوموړي کارپوه پر نړیوالې ټولنې غږ وکړ چې د خپل بشري ملاتړ برابرول جاري وساتي، د هغوي عادلانه او پر جنسیتي حساسیتونو ولاړ ویش ډاډمن کړي، او دا چې د بندیزونو تطبیق د اړینو عامه خدمتونو برابرول کوم چې له بشري حقونو څخه د برخمن کېدو لپاره اړین ګڼل کېږي او ټولو ته د لاس رسي وړ وي، په اساسي ډول نه ټکني کوي. یو شمیر افغان ویناوالو د مرستو په ویش کې د عادلانه والي په اړه اندېښنې راپورته کړې.

له شپږم ټولګې پورته د نجونو د زده کړو د ځنډولو، د ګمارنې د شدیدو خنډونو، په سیاسي او عامه ژوند کې د ګډون د فرصتونو نشتوالی، د خوځښت، غونډو، او بیان پر آزادۍ د محدودیتونو، او د محرم په اړه د لارښوونو، د حجاب د سختې بڼې د نافذولو، او په کور د پاتې کېدو د سختې لارښوونې په څیر اقدامات د مطلق جنسیتي تفکیک له بیلګې سره اړخ لګوي او موخه یې په ټولنه کې د ښځو نا مرئي کول دي. دغه اقدامات د بشري حقونو د هغو مختلفو میثاقونو له مخې د افغانستان له مکلیفیتونو سره په مغایرت کې ګڼل کېږي چې افغانستان یې غړیتوب لري.

ځانګړی راپور ورکوونکی پر برحاله چارواکو غږ کوي چې د بشري حقونو د نړیوال قانون له مخې د جنسیټ د برابرۍ په اړه خپل مکلفیتونه ترسره کړي. "*زه پر بر حاله چارواکو غږ کوم چې هغه پالیسي ګانې او حکمونه زر تر زره بېرته واخلي کوم چې په منفي ډول ښځې اغیزمنوي او دغه راز په زده کړو، استخدام او د عامه ژوند په ټولو نورو برخو کې د مساوي ګډون په پار د ښځو او نجونو حقونو ته لومړیتوب ورکړي*."

د لومړي ګام په څیر، بر حاله چارواکي باید په ټولو ولایتونو کې د نجونو د متوسطه ښوونځیو د بېرته پرانیستلو لپاره نېټه اعلان کړي. د ټولو افغانانو په ځانګړي ډول ښځو، نجونو او معلولیت لرونکو کسانو لپاره د اړینو خدمتونو وړاندې کول باید ادامه پیدا کړي، او دغه چاره داسې ښځینه او نارینه مرستیدویه کارمندانو ته اړتیا لري، څوک چې د دې وړ وي چې ټولنو ته بشپړ لاس رسی ولري.

ځانګړي راپور ورکوونکي په کابل، کندز او بلخ ولایتونو کې پر عبادت ځایونو او ښوونځیو د یو لړ بریدونو او هغو مواردو د څېړنو غوښتنه وکړه چې مسوولیت یې د داعش خراسان ډلې له خوا پر غاړه اخېستل شوی. داسې ښکاري چې دغو بریدونو په ځانګړي ډول د هزاره، شیعه او صوفي ټولنو غړي په نښه کړي او د بریدونو او نورو تبعیضي اقداماتو د نمونو یوه برخه وي چې د ډیرو کلونو راهیسې روان دي، په تېره بیا د شیعه ټولنې د غړو په ضد. څرګندیږي چې دغه وژنې او نورې سرغړونې چې د دغو او نورو بریدونو پر مهال ترسره شوي، د ماهیت له پلوه سیستماتیک دي او د یوه سازمان پالیسي عناصر په ډاګه کوي، چې په دې توګه د بشریت په وړاندې د جنایت د نښو نښانو درلودونکي دي. زه له افغان او نړیوالې ټولنې غوښتنه کوم چې له ما او د بشري حقونو له نورو میکانیزمونو سره کار وکړي څو پر قرباني له متمرکزې تګلارې په ګټنې سره دغې موضوع ته رسیدګي وشي. زه همدارنګه بر حاله چارواکو ته د دې یادونه کوم چې هغوي د هر لوري له خوا د ژوند او امنیت ته د پېښو ګواښونو په وړاندې د ټولو افغانانو په ځانګړي ډول د ماشومانو د ساتنې لومړنی مسوولیت پر غاړه لري.

دغه کارپوه په پنجشیر، بغلان، بدخشان او تخار ولایتونو کې، هغه سېمې چې د بر حاله امنیتي ځواکونو او د مقاومت د ملي جبهې اړوند جنګیالیو ترمنځ د نښتو شاهدې وې، د ولسي وګړو په وړاندې د بشري حقونو د سرغړونو او تیریو په اړه د هغو معلوماتو په اړه، چې مستقیم تر لاسه شوي، اندېښنه څرګنده کړه. د دې جدې ادعاوې شته، کومې چې تاییدولو ته اړتیا لري، چې ولسي وګړي د بشري حقونو د نړیوال قانون او د بشرپالنې د نړیوال قانون څخه له سرغړونو لکه خپل سرو نیونو، له محاکمې پرته وژنو، شکنجې او اجباري ورکېدنو سره مخ شوي. ځانګړي راپور ورکوونکي د دغې جګړې له ښکیلو خواوو غواړي چې له زغمه کار واخلي او په بشپړ ډول د بشري حقونو د نړیوال قانون او د بشرپالنې د تطبیق وړ نړیوال قانون درناوی وکړي. هغه پر چارواکو غږ کوي چې د بشري حقونو څارونکو ته دغو سیمو ته د لاس رسي اجازه ورکړي.

ځانګړي راپور ورکوونکي د ۲۰۲۱ کال له اګست راهیسې د خپلو دندو د ترسره کولو له امله د ژورنالستانو، څارنوالانو، او قاضیانو، همدارنګه د سوله ییز لاریونونو او غونډو د حقونو د اعمال په پار د مدني ټولنې د تهدید، ځورونې، بریدونو، نېونو، او په ځینو مواردو کې د وژنو یا ورکېدو لوړ شمیر راپورونه په ډاګه کوي. ځانګړي راپور ورکوونکې ملاحظه کړې، "*ما د بشري حقونو د مدافعینو په ګډون یو شمیر فعالینو ته د اړول شوي فزیکي ناوړه - چلند او رواني زیان په اړه کره معلومات ترلاسه کړي، چې دغه وګړي پخوا له شور او جوشه ډکې افغان مدني ټولنې اساسي برخه ګڼل کېده*".

د قانون د واکمنۍ د پروسې، په ګڼ شمیر ولایتونو کې د قاضیانو او قانون پوهانو له فعالې تبدیلۍ سره په قضایي سکتور کې د هر اړخیزو بدلونونو په اړه د هر ډول وضاحت نشتون، د ماشومانو په ګډون د قربانیانو لپاره له نړیوالو معیارونو سره په سمون کې د عدلي رسمي میکانیزمونو نشتون یوه جدي اندېښنه ګڼل کېږي. د بشري حقونو د سرغړونو د قربانیانو له خوا شریک شوي معلومات په ډاګه کوي چې د شخړو د حل غیر رسمي میکانیزمونه کارول شوي، په ځانګړي ډول د جنسیت پر بنسټ د تاوتریخوالي په قضیو کې، او دا چې په دې برخه کې د ترسره شویو پریکړو په اړه د استیناف غوښتلو شونتیا نشته.

رسنۍ له سانسور او ګواښونو سره لاس او ګریوان دي، چې په ډراماتیک ډول معلوماتو ته د وګړو لاس رسی راکموي. د رسنیو د آزادۍ په تړاو په نړیوالو ارزونو کې، افغانستان د ۲۰۲۱ کال له اګست راهیسې کښته لاړ دی. معلوماتو ته لاس رسی خورا ستونزمن شوي، چې د ولایتي کچې په ګډون په منفي ډول د معلوماتو پر خپرولو اغیز ښیندي. نوموړي کارپوه زیاته کړه "*د بیان د آزادۍ او د ټولنو او سوله ییزو غونډو د جوړولو د آزادۍ له حقونو څخه برخمن کېدل د یوې سالمې او فعالې ټولنې خورا مهم عنصرونه ګڼل کېږي. سربېره پر دې، بر حاله چارواکي باید داسې سخت او واضحه تضمینات رامنځته کړي څو په عامه آزادیو په تېره بیا د نظر، بیان او غونډو آزادیو کې د لاسوهنې مخه ونیسي*".

 د انفرادي ژورنالیستانو لپاره، اغیز د رسنیو د ښځینه کارمندانو لپاره خورا بد و چې ۸۰ سلنه هغو یې خپلې دندې له لاسه ورکړي او پر د تلویزیون پر پرده [سکرین] د مخ پوښلو په ګډون د دوی پر فعالیتونو زیاتېدونکي محدودیتونه رامنځ ته شوي.

د دغه کارپوه د ماموریت پر مهال د افغانستان د بشري حقونو خپلواک کمیسیون لغوه کول د هیواد لپاره یو ستر شاتګ ګڼل کېږي. داسې ښکاري چې د نوموړي کمیسیون لغوه کول به د بشري حقونو د سرغړونو او تېریو قربانیانو ته د مرستې ترلاسه کولو لپاره لږ ځایونو پرېږدي. د بر حاله چارواکو لپاره ګټور دي څو دا توضیح کړي چې د بشري حقونو د اندېښنو د څارلو، مستند کولو او په دې اړه د خلکو اندېښنو ته د چارواکو پاملرنې د اړولو لپاره کوم داخلي میکانیزمونه شتون لري. ځانګړی راپور ورکوونکی د ګواښونو، تهدیدونو، او د هغوي له ودانیو د وسله والو کسانو له خبرتیا پرته لیدنو له دوامدارو راپورونو سره له ننګونو ډک هغه چاپیریال په اړه خوا بدی شو په کوم چې نا دولتي ادارې، نړیوال نا دولتي سازمانونه په تېره بیا د بشري حقونو هغه په افغانستان کې فعالیت کوي. د یوې سوله ییزه ټولنې لپاره چېرې چې حقونو ته درناوی شوی وي، د مدني ټولنې فضا خورا مهمه ده.

چارواکو ومنله چې د هغوي په آند، د بشري حقونو د نړیوالو نورمونو لویه برخه له شریعت څخه د هغوي له درک سره په تطابق کې دي. خو له دې سره سره یو شمیر دوامدار موضوعات شته چېرې چې لا زیاتو خبرو اترو او ډیالوګ ته اړتیا ده، له هغوي څخه غوښتنه کېږي چې د بشري حقونو هغه معیارونه په بشپړ ډول تطبیق کړي کوم چې افغانستان په آزاد ډول منلي، لکه د ښځو او نجونو د زده کړو، استخدام او په عامه ژوند کې د ګډون حقونو ته درناوی کول.

په پای کې، ځانګړی راپور ورکوونکی د افغان ټولنیز او سیاسي جوړښت پیچلتیاوې مني او د دې یادونه کوي چې هغه د برحاله ادارې په د ننه کې له هغو افرادو سره لیدلي څوک چې داسې برېښي چې افغانانو ته د اړینو خدمتونو د رسولو هڅه کوي، او له چارواکو غوښتنه کوي چې د بشري حقونو پر هغو سرغړونو اعتراف وکړي چې د دوي په نظارت ترسره شوي او د خپلو ویناوو او کړنو ترمنځ واټن له منځه یوسي. په ورته وخت کې، له برحاله چارواکو باید د هغه پرمختګ لپاره مننه او قدرداني وشي چې د بشري حقونو په برخه کې ترلاسه شوی.

ځانګړي راپور ورکوونکي وویل "*طالبان د دو راهي پر سر ولاړ دي. یا خو به ټولنه لا زیاته با ثباته کېږي یو داسې ځای چېرې چې به هر افغان له آزادۍ او بشري حقونو برخمن وي، یا به لا زیاته محدودوونکې شي. که چېرې معیارونه پوره شي لکه په سملاسي ډول د نجونو لپاره د منځنیو ښوونځیو پرانیستل، د یوه ټولګډونه حکومت چې په ريښتیني ډول د افغان ټولنې د هر قشر استازیتوب وکړي، رامنځ ته کول، او د ډیالوګ لپاره پلاټفورم [غونډځای] او شکایتونو ته د رسیدګي لپاره حل لارې برابرې شي، ښایي په افغانستان کې د لا زیاتې بې ثباتۍ او کړاو ګواښونه راکم کړای شي*".

پای

***ښاغلی ریچارډ بینیت (نیوزیلند)*** *د ۲۰۲۲ کابل د اپریل د میاشتې پر لومړۍ نېټه په افغانستان کې د بشري حقونو د وضعیت د څیړنې په موخه د ملګرو ملتونو د بشري حقونو د شورا له خوا د ځانګړي راپور ورکوونکي په توګه وګمارل شو. نوموړي په رسمي ډول د ۲۰۲۲ کال د مۍ پر لومړۍ نېټه خپله دنده پر غاړه واخیسته.*

*ځانګړي راپور ورکوونکي د هغه څه برخه ده کوم څه چې د بشري حقونو د شورا د* ***ځانګړو اجراآتو*** *په نامه یادیږي ځانګړي اجراآت، چې د ملګرو ملتونو د بشري حقونو په سیستم کې د خپلواکو کارپوهانو تر ټولو ستره اداره ګڼل کېږي، د شورا د حقیقت موندنې او څارندوي د خپلواکو میکانیزمونو عمومي نوم دی. د ځانګړو اجراآتو ماموریت لرونکي د بشري حقونو په برخه کې خپلواک کارپوهان دي چې د بشري حقونو د شورا له خوا ګمارل کېږي چې یا د یوه مشخص هیواد حالاتو یا د نړۍ په ټولو برخو کې اړوندو موضوعګانو ته رسیدګي وکړي. هغوي د ملګرو ملتونو کارمندان نه دي او له هر حکومت یا سازمان څخه خپلواک دي. هغوي په خپل شخصي ظرفیت او وړتیا خدمت کوي او د خپل کار په بدل کې کوم معاش نه ترلاسه کوي.*

*د لا زیاتو معلوماتو لپاره د ځانګړی راپورورکوونکي ویبپانه* **Special Rapporteur’s webpage** *وګورئ*

*د لا زیاتو معلوماتو او د رسنیو د غوښتنو لپاره، مهربانی وکړئ له ښاغلی نوید احمد (*naved.ahmad@un.org*) او آغلی کرین فریدریچ (*may.friedrich@un.org*) سره اړیکه ونیسئ.*

د ملګر ملتونو په نورو کارپوهانو پورې اړوند د رسنیزو پوښتنو په تړاو، مهرباني وکړئ له ښاغلی جیرمی لارینس، د ملګرو ملتونو بشري حقونه، د رسنیو واحد سره پر راتلونکې شمېره یا بریښنالیک (+41 22 917 9383/**jeremy.laurence@un.org**) په اړیکه کې شئ.